**EU Árvízi Irányelv végrehajtásának határon átnyúló egyeztetése**

2014.03.22. országjelentés rész-szövegtervezet

Magyarország jelenlegi földrajzi határai közel egy évszázada állandóak. Hazánk 2004. évben vált az Európai Unió teljes jogú tagjává és teljesíti a nemzetközi egyezményekben meghatározott feladatait. Jelenleg 7 szomszédos ország veszi körül hazánkat, melyből öt EU tagállam (Szlovákia, Ausztria, Szlovénia, Horvátország, Románia), és két ország nem tagja az európai közösségnek (Szerbia, Ukrajna).

A magyar vízgazdálkodási és vízkárelhárítási kérdéseket integráltan kezelő vízügyi szervezet 60 éve jött létre és az évtizedek során lényegében változatlan formában működik. Hazánk alapvetően alvízi ország, ennek megfelelően kitettsége nagy és a vízügyi kérdések határokon átnyúló kezelése alapvető érdek. A legfontosabb információk a határokon átadott (csúcs)hozamok, az előrejelzési lehetőségek ismerete és a felvízi országban végzett beavatkozások, árvízi üzemeltetés ismerete, melyek alapvetően meghatározzák hazánkban az árvízvédelem lehetőségeit és sikerességét.

A szomszédos országokkal mindenhol közös Határvízi Bizottságok működnek (összesen 7 bizottság), melyeknek hivatalos képviselőit, felelősségi és döntési jogköreit kormányközi egyezmények biztosítják. Az általában évente ülésező Bizottságok döntéseinek megalapozására előkészítő- és szakértő tárgyalások zajlanak, ahol folyamatos az információcsere. Ezek a megbeszélések tekinthetők többek között a közösségi Irányelvek végrehajtása során felmerülő kötelezettségek és kérdések egyeztetésének legfőbb fórumának. Az Árvízi Irányelv hivatalos elfogadása után a Határvízi Bizottságok napirendre tűzték az előrehaladás folyamatos tárgyalását, az információ- és adatátadások elvégzését. Magyarország a Duna vízgyűjtőjének középső szakaszán helyezkedik el, így aktívan részt vesz a Nemzetközi Duna Vízgyűjtő Bizottság, az ICPDR munkájában. Ezen belül az Árvízi Szakértői Csoport (FP-EG) munkájának legnagyobb részét az Árvízi Irányelv végrehajtásának nyomonkövetése teszi ki. Az Európai Bizottság az ICPDR szervezetét jelölte ki az eredmények összefoglalására a Duna vízgyűjtőre, így a szakértői csoport egyben konzultációs fórummá is vált, ahol a végrehajtás egyes lépéseit egyeztetik és megosztják a résztvevő országok képviselői.

Az előzetes kockázatbecslések eredményei 2012. év márciusában álltak rendelkezésre a tagállamokban és ezeket különböző adatbázisokba a megfelelő rendszerben feltöltötték. A hazai szakértők áttekintették a szomszédos országok rendelkezésre álló országjelentéseit. Már az előzetes konzultációk alapján is különbségek voltak tapasztalhatók a tervezési területek kijelölésében, melyek az összegzések után nyilvánvalóvá váltak. A magyar metodika komplexebb megközelítésében a szomszédos országok módszertanánál, esetenként nem azonos a veszély- és kockázatok megítélése a határok mentén csatlakozó öblözetekben, egyes víztesteket a környező országok nem értékeltek kockázatosnak, melyeket a magyar fél szükségesnek tartott bevonni a vizsgálatok körébe. Mivel minden tagország a jogrendszerébe beépített szabályozások alapján végzi a feladat teljesítését, a továbbtervezések az előzetes kockázatértékelés eredményei alapján indultak el, így érdemi összehangolás a veszély- és kockázati térképezés folyamán nem volt lehetséges.

Magyarországnak alapvető érdeke a vizsgálatokhoz szükséges alapinformációk beszerzése a szomszédos tagországoktól a határral osztott öblözetek és határt metsző kisvízfolyás-vízgyűjtők területeire. Ezek az egyeztetések megindultak, néhány Uniós finanszírozású projektben közös vizsgálatok is történtek (pl. ProRaab, CEframe, Danube FLOODRISK stb.), melyek eredményeit a résztvevő partnerek beépítették a veszély- és kockázati térképezés munkájába .

A fentiek alapján, összhangban a Irányelvben foglaltakkal, érdemi egyeztetések a veszély- és kockázati térképek ismeretében, a kockázatkezelési tervek kidolgozása folyamán indulhatnak meg.

Magyarország törekvése, hogy a Duna nemzetközi vízgyűjtőjére összehangolt egységes árvízkockázat kezelési terv készüljön a szomszédos országokkal való egyeztetés eredménye képen.